Komisijos reglamentas (EB) Nr. 1948/95
1995 m. rugpjūčio 7 d.
nustatantis specialias Reglamento (EB) Nr. 974/95 taikymo alyvuogių aliejaus sektoriuje priemones
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 22 d. Tarybos reglamentą (EB) Nr. 3290/94 dėl žemės ūkio sektoriuje būtinų pritaikomųjų pataisų ir pereinamojo laikotarpio priemonių, kad būtų įgyvendintos daugiašalių derybų dėl prekybos Urugvajaus raunde sudarytos sutartys [1], ypač jo 3 straipsnio 1 dalį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [2] su paskutiniais daliniais pakeitimais, padarytais Austrijos, Suomijos ir Švedijos stojimo aktu ir Reglamentu (EB) Nr. 3290/94,
atsižvelgdama į 1986 m. gegužės 26 d. Tarybos reglamentą (EEB) Nr. 1650/86 dėl eksportuojamam alyvuogių aliejui taikomų grąžinamųjų išmokų ir mokesčių [3],
kadangi 1995 m. balandžio 28 d. Komisijos reglamentas (EB) Nr. 974/95 dėl tam tikrų pereinamojo laikotarpio priemonių siekiant įgyvendinti Urugvajaus raundo susitarimą [4], nustato taisykles, užtikrinančias darnų perėjimą nuo sistemos, nustatytos iki pirmiau minėto susitarimo įsigaliojimo, prie sistemos, nustatytos po šios datos, ypač atsižvelgiant į eksporto licencijų išdavimą tokiam produktų kiekiui, kuris atitinka paprastai per konkretų laikotarpį parduodamą kiekį;
kadangi siekiant užtikrinti, kad būtų laikomasi alyvuogių aliejaus sektoriuje taikomų kiekį reglamentuojančių taisyklių, pereinamojo laikotarpio eksporto licencijos turėtų būti išduodamos tik tokiam produktų kiekiui, kuris yra paskirstomas pagal nuolat galiojantį kvietimą dalyvauti konkurse, paskelbtame Komisijos reglamentu (EB) Nr. 2517/94 [5];
kadangi šiame Reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 974/95 1 straipsnio 1 dalyje minimos licencijos (toliau - pereinamojo laikotarpio licencijos) alyvuogių aliejaus sektoriuje išduodamos tik tokiam produktų kiekiui, kuris yra paskirstomas pagal nuolat galiojantį kvietimą dalyvauti konkurse, paskelbtame Komisijos reglamentu (EB) Nr. 2517/94.
2 straipsnis
1. Suinteresuotos šalys nuo 1995 m. rugsėjo 1 d. pateikia paraiškas dalyvauti konkurse jose nurodydamos, ar tos paraiškos yra susijusios su prašymais dėl pereinamojo laikotarpio sertifikato.
2. Pranešimai apie paraiškas dalyvauti konkurse, nurodytame Reglamento (EB) Nr. 2517/94 5 straipsnio 5 dalyje, nurodomi atskirai nuo pranešimų, susijusių su prašymais dėl pereinamojo laikotarpio sertifikato.
3 straipsnis
Jei, paskelbus konkurso laimėtoją, kurio pasiūlymuose dėl paraiškų suteikti pereinamojo laikotarpio licencijas nurodomos sumos yra lygios arba mažesnės nei maksimali eksporto grąžinamoji išmoka, nustatyta pagal Reglamento (EB) Nr. 2517/94 6 straipsnio 1 dalį, yra viršijamas dydžio apribojimas, apibrėžtas Reglamento (EB) Nr. 974/95 1 straipsnio 1 dalyje, remiantis Reglamento (EB) Nr. 2517/94 6 straipsnio 2 dalimi pagal tuos pasiūlymus nustatomas maksimalus dydis, o teisė sudaryti sutartį suteikiama vadovaujantis to Reglamento 7 straipsniu.
4 straipsnis
Šis Reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 1995 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. rugpjūčio 7 d.